《送從吉禅者》
宋代·释重顯

君不见行路难，亦容易，
握草为金不为贵。难曾平地涌波澜，
易复到处列祥瑞。堪笑堪悲能几几，
天上人间立高轨。兄弟十字越参星，
一义同心淡秋水。因忆韶阳古风骨，
石火雷光迟出没。隔身之句是程途，
扣门之问非窠窟。殷勤报君记取，
方外周游看爪距。虎狼丛不遇知音，
剔起眉毛便归去。